
Előterjesztés
a Közgyűlés részére
Tisztelt Közgyűlés!
A Fővárosi Önkormányzat kizárólagos tulajdonában álló BKK Budapesti Közlekedési Központ Zártkörűen Működő Részvénytársaság (továbbiakban: BKK Zrt./Társaság) elkészítette a 2015. évi tervékenységéről szóló konszolidált beszámolóját, amely bemutatja a Társaság és a konszolidálásba bevont tagvállalatok elmúlt évi szakmai és gazdálkodási tevékenységét. 
A Társaság a számvitelről szóló 2000. évi C. törvény (a továbbiakban: Sztv.) alapján konszolidált beszámoló készítésére kötelezett, amely közzétételének határideje 2016. június 30.
Budapest Főváros Önkormányzata vagyonáról, a vagyonelemek feletti tuajdonosi jogok gyakorlásáról szóló 22/2012. (III. 14.) Főv. Kgy. számú rendelet (továbbiakban: Vagyonrendelet) 56.§ (1) bekezdése értelmében a Fővárosi Önkormányzat tulajdonában lévő gazdasági társaság (a továbbiakban e szakaszban: társaság) vonatkozásában a tulajdonosi pozícióból eredő tagi, részvényesi jogok gyakorlásáról és kötelezettségek teljesítéséről – a (3)-(5) bekezdésekben foglaltak kivételével – a Fővárosi Közgyűlés dönt. 
Egyszemélyes társaság esetén a Fővárosi Közgyűlés egyedüli tagként, részvényesként közvetlenül dönt, többszemélyes társaságnál pedig a társaság legfőbb szervének döntését megelőzően hozza meg tagi, részvényesi döntését a Fővárosi Közgyűlés.
A BKK Zrt. Alapszabályának 9.3.5.pontja alapján az az Alapító kizárólagos hatáskörébe tartozik a számviteli törvény szerinti éves beszámoló jóváhagyására és a nyereség felosztásáról való döntés. A polgári törvénykönyvről szóló 2013. évi V. törvény (továbbiakban: Ptk.) 3:120. § (2) bekezdése szerint, ha a társaságnál felügyelőbizottság működik, a beszámolóról a társaság legfőbb szerve a felügyelőbizottság írásbeli jelentésének birtokában dönthet.


A BKK Zrt. az Sztv. alapján konszolidált beszámoló készítésére kötelezett. A BKK Zrt. kapcsolt vállalkozásai közül a konszolidációba teljes körűen bevonásra került a Budapest Közút Zrt. (továbbiakban: Budapest Közút). A BKK Zrt. 2015. évi konszolidált éves beszámolója a BKK Zrt. és a Budapest Közút (a továbbiakban együtt Társaságcsoport) éves beszámolóján alapul. Jelen előterjesztésben a Társaságcsoport adatainál a konszolidált adatok kerülnek feltüntetésre.

Az Sztv. 119. § (2) bekezdése szerint „A leányvállalatot nem kell az összevont (konszolidált) éves beszámolóba bevonni, ha a beszámoló e nélkül is megbízható és valós képet ad az anyavállalat és egyéb leányvállalatai vagyoni, pénzügyi, jövedelmi helyzetéről”, ezért a BKK Zrt. szintén 100%-os tulajdonában lévő Budapest Szíve Városfejlesztő Nonprofit Kft. és a Gellérthegyi Sikló Kft., mentesül a konszolidáció alól.

A Társaságcsoport konszolidált beszámolójának összeállításánál a BKK Zrt. és a Budapest Közút 2015. évi egyedi beszámolóinak mérlegéből és eredmény kimutatásából kell kiindulni, valamint ki kell szűrni az egymás közötti gazdasági események hatását. A konszolidáció során a Budapest Közút Zrt. részére teljesített szolgáltatói díj a megítélt alulfinanszírozottság összegével együtt, a Budapest Közút közreműködésével végzett megvalósítási megállapodásokban foglalt feladatok ellenértéke került kiszűrésre.
 A Társaságcsoport 2015. üzleti évben készít második alkalommal konszolidált éves beszámolót, így az első konszolidált éves beszámoló adatai 2014. évre vonatkozóan tartalmaznak adatot, a beszámolóban a két év adatai kerültek összehasonlításra. 

A Társaságcsoport mérlegfőösszege 147 961 millió Ft. A Társaságcsoport mérleg szerinti eredménye 68 millió Ft (nyereség). Az üzemi (üzleti) tevékenység eredménye 150 millió Ft. (veszteség).
A konszolidált éves beszámolót és a konszolidált üzleti jelentést a Társaság könyvvizsgálója a Moore Stephens K-E-S Audit Kft., illetve a könyvvizsgálatért személyében felelős könyvvizsgáló dr. Sugárné Kéri Anna ellenőrizte és korlátozás nélküli záradékkal látta el. A könyvvizsgálói jelentés megállapítja, hogy a BKK Zrt. 2015. évi  összevont (konszolidált)  üzleti jelentése  a társaság 2015. évi összevont (konszolidált)   éves beszámolójának adataival összhangban van.
A Társaság könyvvizsgálója véleményének korlátozása nélkül 4 témában fordul figyelemfelhívással a tulajdonos felé.  A jelentés több, az alábbiakban ismertetett bizonytalansági tényezőre is felhívja a figyelmet, melyek a jelentést nem minősítik.
· A befejezetlen beruházások között több lezárt projekt van, melyek aktiválása még nem történt meg.
· A Társaság és az Önkormányzat közötti éves elszámolás még nem történt meg, így a beszámolóban elhatárolt alul- és túlkompenzáltság tételek még módosulhatnak.
· A BKK Zrt. és a Budapest Közút Zrt. közti megállapodásban meghatározott mértéket túllépett költségátcsoportosításra vonatkozóan is szerepel figyelemfelhívás.
· Valamint a mérlegen kívüli tételek elszámolásával összefüggésben.



A BKK vállalatcsoport 2015. évi konszolidált beszámolóját (mérleg, eredménykimutatás, kiegészítő melléklet) és konszolidált üzleti jelentését a független könyvvizsgálói jelentéssel együtt  a  BKK Zrt. Igazgatósága és Felügyelőbizottsága megtárgyalta és azokat elfogadásra javasolták, vonatkozó határozatait az előterjesztés 2. számú mellékletei tartalmazzák.
A Fővárosi Közgyűlés 2016. május 12-ei ülésén elfogadta a BKK Zrt. 2015. évi éves Beszámolóját és Üzleti jelentését.
A Főpolgármesteri Hivatal Szervezeti és Működési Szabályzatáról, Ügyrendjéről szóló 6/2015.(II.3.) együttes utasítás 37.§ (2) bekezdésének 6. pontjában foglaltak alapján a gazdasági társaságok éves beszámolóinak és üzleti terveinek elemzését – ide értve a konszolidált beszámolót is – a Főjegyzői Iroda Monitoring-Controlling Referatúrája végzi.
 A fentiek alapján a BKK Zrt. 2015. évi éves konszolidált beszámolója és üzleti jelentése alapján készült gazdasági elemzéseket és az abból adódó következtetéseket a Főjegyzői Iroda Monitoring – Controlling Referatúrája készítette, amely az előterjesztés 3. számú mellékleteként kerül bemutatásra.

A Főjegyzői Iroda Monitoring – Controlling Referatúrája elemzésének összefoglaló értékelése megállapítja, a BKK csoport tevékenysége 2015. évben stabil és eredményes volt, figyelembe véve a konszolidált éves beszámolóban bemutatott adatokat és azok értelmezését, a Társaság működése elfogadható, habár a jövedelmezőségi szint alacsony, melyet azonban egy stabil biztonsági szint ellensúlyoz. 

Az elemzés alapján az előterjesztés a BKK Zrt. 2015. évi konszolidált éves beszámolójának és konszolidált üzleti jelentésének elfogadására tesz javaslatot.

A Fővárosi Önkormányzat Szervezeti és Működési Szabályzatáról szóló 53/2014. (XII. 12.) Főv. Kgy. rendelet 6. számú mellékletének 4.5. pontja alapján a Pénzügyi és Ellenőrző Bizottság, az 5.9. pontja alapján a Tulajdonosi, Gazdasági és Közterület-hasznosítási Bizottság véleményezi a Fővárosi Közgyűlés üléséig, a Fővárosi Önkormányzat gazdasági társaságainak éves beszámolóit és üzleti terveit, ide értve a konszolidált beszámolókat is.
A fentiek alapján az alábbi határozati javaslatokat terjesztjük a Tisztelt Közgyűlés elé:
Határozati javaslat
A Fővárosi Közgyűlés úgy dönt, hogy:

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet 56. §-ának (1) bekezdésében foglalt hatáskörében eljárva, a BKK Budapesti Közlekedési Központ Zrt. legfőbb szerveként: 
1.1. elfogadja a BKK Zrt. és konszolidációba bevont leányvállalatai 2015. évi tevékenységéről készített Konszolidált Beszámolót és Üzleti Jelentést;
1.2. elfogadja a BKK Zrt. Felügyelőbizottságának a Társaság 2015. évi tevékenységéről készített Konszolidált beszámolójáról szóló jelentését;
1.3. elfogadja a Társaság könyvvizsgálójának (Moore Stephens K-E-S Audit Kft. a könyvvizsgálatért felelős: dr. Sugárné Kéri Anna bejegyzett könyvvizsgáló, kamarai nyilvántartási száma: 000691) jelentését a BKK Zrt. 2015. évi konszolidált beszámolójáról;
1.4. elfogadja – figyelemmel az Igazgatóság és a Felügyelőbizottság által hozott határozatokra, valamint a könyvvizsgáló jelentésére is, a BKK Zrt. 2015. üzleti évre vonatkozó konszolidált beszámolóját a következők szerint: 

        KONSZOLIDÁLT ÉVES BESZÁMOLÓ                          2015. december 31.
                                                                                               (adatok ezer Ft-ban) 
· Mérlegfőösszeg                                                                  147 961 003
· Saját tőke                                                                               4 827 358 
· Jegyzett tőke                                                                          1 980 000  
· Tőketartalék                                                                            2 436 594  
· Eredménytartalék                                                                         72 586   
· Adózás előtti eredmény                                                                70 315
· Mérleg szerinti eredmény                                                              68 292 


határidő:	30 nap
felelős: 	Főpolgármester





Felkéri a Főpolgármestert, hogy az alapítói döntésről a Társaság vezető tisztségviselőit értesítse a Ptk. 3:109.§ (4) bekezdésében foglaltakra hivatkozással, mely szerint a döntés az ügyvezetéssel való közléssel válik hatályossá. 


határidő:	30 nap
felelős: 	Főpolgármester

Határozathozatal módja: egyszerű szavazattöbbség 

Budapest, 2016. május

	
Bagdy Gábor József dr.
főpolgármester-helyettes

	
	
  Szeneczey Balázs dr.
főpolgármester-helyettes




	Láttam:

	Sárádi Kálmánné dr.
főjegyző




mellékletek:
BKK Zrt. 2015.évi konszolidált éves beszámolója és üzleti jelentése a független Könyvvizsgálói jelentéssel
BKK Zrt. Igazgatóságának és Felügyelő Bizottságának határozatai
Főjegyzői Iroda Monitoring-Controlling Referatúra elemzése és Ekowin
BKK Zrt. által készített előterjesztés tervezet 

